Likumprojekts

**Grozījumi Liepājas speciālās ekonomiskās zonas likumā**

 Izdarīt Liepājas speciālās ekonomiskās zonas likumā (Latvijas Republikas Saeimas un Ministru Kabineta Ziņotājs, 1997, 6.nr.; 2001, 17.nr.; 2006, 12.nr.; Latvijas Vēstnesis, 2013, 61., 188.nr.; 2016, 71.nr.) šādus grozījumus:

1. Izteikt 8.pantu šādā redakcijā:

“**8.pants**

(1) Liepājas speciālās ekonomiskās zonas pārvalde ir kapitālsabiedrība, kurā balsstiesīgās kapitāla daļas (akcijas) pieder valstij un pašvaldībai. Šī kapitālsabiedrība nodrošina Liepājas speciālās ekonomiskās zonas pārvaldes funkciju īstenošanu Liepājas speciālās ekonomiskās zonas teritorijā, kā arī Likumā par ostām paredzēto ostas pārvaldes funkciju īstenošanu Liepājas ostas teritorijā, tā atrodas Satiksmes ministrijas pārraudzībā attiecībā uz šajā likumā un Likumā par ostām noteikto ostas pārvaldes funkciju, uzdevumu un pienākumu īstenošanu. Minētās kapitālsabiedrības kapitāla daļas (akcijas) nav atsavināmas vai ieķīlājamas.

(2) Šā panta pirmajā daļā minētās kapitālsabiedrības kapitāla daļu (akciju) turētāja no valsts puses ir Satiksmes ministrija, Finanšu ministrija, Ekonomikas ministrija un Vides aizsardzības un reģionālās attīstības ministrija. Valstij piederošās kapitāla daļas (akcijas) tiek nodotas turējumā šādās daļās: Satiksmes ministrijas turējumā 40 procenti no valstij piederošajām kapitāla daļām (akcijām), Finanšu ministrijas turējumā 20 procenti no valstij piederošajām kapitāla daļām (akcijām), Ekonomikas ministrijas turējumā 20 procenti no valstij piederošajām kapitāla daļām (akcijām) un Vides aizsardzības un reģionālās attīstības ministrijas turējumā 20 procenti no valstij piederošajām kapitāla daļām (akcijām).

(3) Šā panta pirmajā daļā minētās kapitālsabiedrības kapitāla daļu (akciju) turētāja no pašvaldības puses ir Liepājas pašvaldība.”

1. Papildināt likumu ar 8.1 pantu šādā redakcijā:

“**8.1 pants**

Papildus Publiskas personas kapitāla daļu un kapitālsabiedrību pārvaldības likumā noteiktajam šā likuma 8.panta pirmajā daļā minētās kapitālsabiedrības akcionāru sapulce pieņem lēmumus par:

1) vidēja termiņa budžeta apstiprināšanu;

2) iekšējās kontroles sistēmas apstiprināšanu.”

1. Izteikt 9.pantu šādā redakcijā:

**“9. pants**

(1) Liepājas speciālās ekonomiskās zonas pārvalde veic šādas publiskās funkcijas:

1. slēdz līgumus ar Liepājas speciālās ekonomiskās zonas ieguldītājiem par ieguldījumiem un komercsabiedrību darbību Liepājas speciālās ekonomiskās zonas teritorijā;
2. izsniedz Liepājas speciālās ekonomiskās zonas komercsabiedrībām apliecības par tiesībām piemērot likumā “Par nodokļu piemērošanu brīvostās un speciālajās ekonomiskajās zonās” paredzētos nodokļu atvieglojumus;
3. nosaka brīvās zonas un to robežas, saskaņojot ar Valsts ieņēmumu dienestu šo zonu atbilstību brīvās zonas režīma ieviešanai;
4. veic normatīvajos aktos noteiktos brīvās zonas administrācijas pienākumus Liepājas speciālās ekonomiskās zonas teritorijā;
5. veic citas Likumā par ostām noteiktās ostas pārvaldes publiskās funkcijas.

(2) Liepājas speciālās ekonomiskās zonas pārvalde privāto tiesību jomā veic šādas funkcijas:

1. slēdz līgumus par komercdarbību Liepājas speciālās ekonomiskās zonas teritorijā;
2. slēdz līgumus par Liepājas speciālās ekonomiskās zonas teritorijā esošās zemes iznomāšanu, apbūves tiesību piešķiršanu, atsavināšanu, izņemot ostas teritorijā esošās zemes atsavināšanu un šajā likumā norādītos gadījumus, kad zemes un cita nekustamā īpašuma privatizāciju Liepājas speciālās ekonomiskās zonas teritorijā veic citas institūcijas;
3. slēdz līgumus ar Liepājas speciālās ekonomiskās zonas komercsabiedrībām par atsevišķu saimniecisko funkciju vispārēju nodošanu tām atsevišķās Liepājas speciālās ekonomiskās zonas apkalpošanas jomās vai atsevišķās Liepājas speciālās ekonomiskās zonas teritorijas daļās;
4. kontrolē noslēgto līgumu izpildi;
5. organizē Liepājas speciālās ekonomiskās zonas izpēti un izvērtējumu, izplata informāciju un veic tirgus izpēti ieguldītāju piesaistei;
6. organizē ieguldītāju piesaisti pašu spēkiem un slēdz līgumus ar speciālām aģentūrām un komercsabiedrībām;
7. organizē infrastruktūras izveidošanu un komunikāciju izbūvi Liepājas speciālās ekonomiskās zonas teritorijā;
8. nodrošina pakalpojumu kompleksu Liepājas speciālās ekonomiskās zonas ieguldītājiem un Liepājas speciālās ekonomiskās zonas komercsabiedrībām.
9. izlemj arī citus jautājumus, kas ietilpst tās kompetencē saskaņā ar šo likumu, Likumu par ostām un citiem normatīvajiem aktiem.”
10. Izslēgt 10., 11. un 12. pantu.
11. 13. pantā:

aizstāt pirmās daļas ievaddaļā vārdus “speciālo budžetu veido” ar vārdiem “finanšu līdzekļu avoti ir”;

izslēgt otro daļu.

1. 44. pantā:

 aizstāt pirmajā, otrajā un trešajā daļā vārdu “rīcībā” ar vārdu “pārvaldīšanā”;

aizstāt ceturtajā daļā vārdu “valdes” ar vārdu “pārvaldes”.

1. Papildināt pārejas noteikumus ar 3. un 4.punktu šādā redakcijā:

“3. Ministru kabinets un Liepājas pilsētas pašvaldība deviņu mēnešu laikā no šā likuma spēkā stāšanās dienas izveido kapitālsabiedrību, kura īstenos Liepājas speciālās ekonomiskās zonas pārvaldīšanu, tās pamatkapitālā ieguldot Liepājas speciālās ekonomiskās zonas pārvaldei piederošo mantu un aktīvus no valsts puses un pašvaldībai piederošu mantu un aktīvus zonas teritorijā no pašvaldības puses, ar nosacījumu, ka valsts pusei ir ne mazāk kā divas trešdaļas kapitāla daļu (akciju). Līdz kapitālsabiedrības izveidošanai Liepājas speciālās zonas pārvaldīšanu veic atvasināta publisko tiesību juridiska persona - Liepājas speciālās ekonomiskās zonas pārvalde. Līdz brīdim, kad tiek likvidēta Liepājas speciālās ekonomiskās zonas pārvalde, tā darbojas saskaņā ar Ministru kabineta 1997.gada 23.septembra noteikumiem Nr. 336 "Liepājas speciālās ekonomiskās zonas pārvaldes nolikums", ciktāl tie nav pretrunā ar Liepājas speciālās ekonomiskās zonas likumu.

4. Deviņu mēnešu laikā no šā likuma spēkā stāšanās dienas likvidēt atvasināto publisko tiesību juridisko personu – Liepājas speciālās ekonomiskās zonas pārvaldi - un nodot attiecīgās atvasinātās publisko tiesību juridiskās personas tiesības, saistības, mantu un finanšu līdzekļus kopā ar visiem saistītajiem pienākumiem, tiesībām un apgrūtinājumiem, tostarp kredītsaistības, šā likuma 8. panta pirmajā daļā minētajai kapitālsabiedrībai.”

Iesniedzējs:

satiksmes ministrs T.Linkaits

Vīza: valsts sekretāre I.Stepanova